Stefan Uroš IV Dušan
Stefan Uroš IV Dušan (oko 1308 - 20. decembar 1355), poznat i kao Dušan Silni, je srpski kralj (1331 – 1346) i car (1346 – 1355) iz dinastije Nemanjića. Dušan je bio oženjen Jelenom, sestrom bugarskog cara Ivana Aleksandra. U braku su imali jednog sina, budućeg cara Uroša. Proširio je državu svoga oca Stefana Dečanskog. Osvajanja na jugu omogućila su mu da se proglasi carem Srba i Grka 1346. U njegovo vrijeme pravoslavlje u Srbiji doživljava dalji razvoj u svojoj organizaciji. Srpska arhiepiskopija dignuta je u rang patrijaršije. Poznat je po zakoniku (Dušanov zakonik) koji je donešen 1346/1355. Kralj i car Dušan savremenik je bosanskog bana Stjepana II Kotromanića. Odnosi između Bosne i Srbije u njihovo vrijeme pokazuju nekoliko sukoba. U središtu neprijateljstva je bosansko sticanje Huma 1326, područja koje je ranije bilo pod vlašću Nemanjića. Bosanci su izveli jedan prodor 1328. koji je završio spaljivanjem manastira sv. Nikole u Polimlju. Dušan je pokušavao vojnom silom da zauzme Hum što je uspio ali ga nije dugo zadržao.